RÅDETS BESLUTNING af 20. maj 1996 om vedtagelse af et flerårigt fællesskabsprogram til stimulering af udviklingen af en europæisk multimedieindholdsindustri og fremme af anvendelsen af multimedieindhold i det spirende informationssamfund (INFO 2000) (96/339/EF)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, navnlig artikel 130, stk. 3,

under henvisning til forslag fra Kommissionen (1),

under henvisning til udtalelse fra Europa-Parlamentet (2),

under henvisning til udtalelse fra Det Økonomiske og Sociale Udvalg (3),

under henvisning til udtalelse fra Regionsudvalget (4), og

ud fra følgende betragtninger:

(1) Den europæiske informationsindholdsindustri kan som anført i hvidbogen »Vækst, konkurrenceevne, beskæftigelse - Udfordringer og veje ind i det 21. århundrede« yde et væsentligt bidrag til stimuleringen af vækst, styrkelse af konkurrenceevnen og udvikling af beskæftigelsen i Fællesskabet;

(2) på baggrund af ovennævnte hvidbog besluttede Det Europæiske Råd i Bruxelles den 10. og 11. december 1993 at gennemføre en handlingsplan bestående af konkrete foranstaltninger, som skulle træffes både på fællesskabs- og medlemsstatsplan, især i henseende til informationsinfrastrukturer og nye applikationer, hvortil nyt informationsindhold er nødvendigt;

(3) Det Europæiske Råd tog på Korfu den 24. og 25. juni 1994 anbefalingerne fra gruppen på højt plan vedrørende informationssamfundet til efterretning, som disse fremgår af rapporten »Europa og det globale informationssamfund« og understregede, at Fællesskabet og medlemsstaterne bør spille en vigtig rolle i virkeliggørelsen af informationssamfundet ved at virke som politisk drivkraft, skabe klare og stabile lovgivningsmæssige rammer og vise vejen på områder, der falder ind under deres ansvar;

(4) i Kommissionens handlingsplan »Europas vej til informationssamfundet - En handlingsplan« anerkendes vigtigheden af informationsindhold, og det fastslås, at Kommissionen vil stille forslag til, hvorledes man kan skabe gunstige betingelser, der gør det muligt for informationsindholdsudbyderne at tilpasse deres færdigheder og produkter til det nye multimediemiljø, og hvorledes man kan fremme øget anvendelse af nye informationstjenester;

(5) Rådet understregede den 28. september 1994 det særligt presserende behov for at øge den globale konkurrenceevne i europæisk indholdsindustri under hensyntagen til den kulturelle mangfoldighed og den indvirkning, disse produkter har på samfundet;

(6) Det Europæiske Råd understregede på topmødet i Essen den 9. og 10. december 1994, at informationsindhold er vigtigt for gennemførelsen af informationssamfundet;

(7) Rådets resolution af 4. april 1995 om kultur og multimedier (5) understregede betydningen af multimedier som middel til at fremme udviklingen af indholdsindustrien og at forbedre borgernes adgang til kulturarven samt medlemsstaternes og Fællesskabets katalysatorrolle i frembringelsen, produktionen og formidlingen af kulturelle multimediekvalitetsværker;

(8) de tre langsigtede strategiske mål i Fællesskabets indholdspolitik består i at lette udviklingen af europæisk indholdsindustri, at optimere det bidrag, som nye informationstjenester yder til vækst, konkurrenceevne og beskæftigelse i Europa og at maksimere det bidrag, som avancerede informationstjenester yder til den erhvervsmæssige, sociale og kulturelle udvikling hos borgerne i Europa;

(9) der findes talrige hindringer for udviklingen af en europæisk multimedieindholdsindustri og for et europæisk multimediemarked, som hæmmer overgangen til et informationssamfund;

(10) Fællesskabet må bygge på sin stærke konkurrencemæssige stilling inden for visse indholdssektorer; denne konkurrencemæssige stilling bør styrkes inden for andre indholdssektorer;

(11) behovene blandt brugere af informationstjenester, især små og mellemstore virksomheder (SMV) og mindre gunstigt stillede regioner i Fællesskabet, fortjener særlig opmærksomhed;

(12) SMV'er bør tilskyndes til at deltage i dette program;

(13) den forskellige udviklingshastighed i udbud og anvendelse af informationstjenester hos medlemsstaterne fortjener særlig overvejelse under hensyn til den indre sammenhæng i Fællesskabet og de risici, der er forbundet med et todelt informationssamfund;

(14) de EF-aktioner, der gennemføres inden for indholdsindustrien, skal respektere den sproglige pluralisme i Unionen og fremme initiativer, der tager sigte på at tilpasse multimedieindholdet til medlemsstaternes sprog;

(15) politiske aktioner under dette program med sigte på at styrke europæisk indholdsindustris position vil supplere andre indholdsaktioner, især de aktioner, der vedrører den audiovisuelle sektor (6), herunder biograffilm og tv;

(16) enhver politisk aktion på indholdsområdet skal supplere andre igangværende initiativer på nationalt plan og fællesskabsplan, navnlig som skitseret i Kommissionens handlingsplan »Europas vej til informationssamfundet - en handlingsplan«, og skal gennemføres i synergi med Fællesskabets forskningsprogrammer (programmer for avanceret teknologi, teknologi, avancerede kommunikationstjenester og telematik) samt med Kommissionens politik og initiativer inden for uddannelse, undervisning (7), kultur og SMV'er og med strukturfondene;

(17) Kommissionen skal sørge for komplementaritet og synergi med beslægtede fællesskabsinitiativer og -programmer gennem relevante koordineringsmekanismer;

(18) dette programs forløb bør overvåges løbende og systematisk med henblik på om nødvendigt at tilpasse det til udviklingen på multimedieindholdsmarkedet; der bør til sin tid foretages en uafhængig evaluering af programmets forløb med henblik på at tilvejebringe den baggrundsinformation, som er nødvendig for at finde frem til målsætningerne for efterfølgende aktioner inden for indholdspolitikken; ved afslutningen af dette program skal der foretages en endelig evaluering af de opnåede resultater sammenholdt med de målsætninger, der er fastsat i nærværende beslutning; ved afslutningen af dette program skal der foretages en endelig vurdering af de opnåede resultater sammenholdt med målsætningerne i denne beslutning;

(19) aktionerne i dette program vil ikke på nogen måde påvirke Fællesskabets konkurrenceregler;

(20) foranstaltninger i dette program vedrørende udnyttelse af den information, som Europas offentlige sektor ligger inde med, skal gennemføres i overensstemmelse med traktatens artikel 128 og må nødvendigvis omfatte den offentlige sektors informationssamlinger, f.eks. samlinger af erhvervsinformation og juridisk information, ophavsret- og patentregistreringssystemer, biblioteker, museer, historiske arkiver, og arkitektoniske og industrielle genstande; disse foranstaltninger vil på ingen måde berøre fortrolige oplysninger, som den offentlige sektor ligger inde med, f.eks. vedrørende spørgsmål om national sikkerhed, forsvar, offentlig sikkerhed eller forebyggelse, efterforskning, opdagelse og retsforfølgning af lovovertrædelser;

(21) det kan være hensigtsmæssigt at indgå i internationale samarbejdsaktiviteter med internationale organisationer og tredjelande med det formål at gennemføre dette program;

(22) det er nødvendigt at fastlægge varigheden af dette program;

(23) der anføres i denne beslutning et finansielt referencebeløb som omhandlet i punkt 2 i Europa-Parlamentet, Rådet og Kommissionens erklæring af 6. marts 1995 for hele programmets varighed, uden at dette berører budgetmyndighedens beføjelser i henhold til traktaten -

VEDTAGET FØLGENDE BESLUTNING:

Artikel 1

Hermed opstilles et program (INFO 2000), hvis mål er:

- at tilvejebringe gunstige betingelser for udviklingen af europæisk multimedieindholdsindustri

- at stimulere efterspørgsel efter og anvendelse af multimedieindhold

- at bidrage til fællesskabets borgeres faglige, sociale og kulturelle udvikling

- at fremme udveksling af viden mellem brugere og udbydere af multimedieprodukter og videninfrastruktur.

I denne beslutning forstås ved »multimedieindhold« kombinationer af data, tekst, lyd, grafer, tegnefilm, faste billeder og levende billeder, der er oplagret i digital form og interaktivt tilgængelige.

Programmets mål vil især tage sigte på de segmenter af indholdsindustrien, der omfatter forlagsvirksomhed inden for de trykte medier og de elektroniske medier og på disse industriers bidrag i form af informationstjenester til fremme af vækst, konkurrenceevne og beskæftigelse i Europa, idet det samtidig erkendes, at de audiovisuelle segmenter af indholdsindustrien også bidrager til udviklingen af den europæiske multimedieindholdsindustri.

Artikel 2

Med henblik på at opfylde de i artikel 1 opstillede mål gennemføres følgende aktioner under Kommissionens vejledning i overensstemmelse med aktionslinjerne i bilag I og de detaljerede gennemførelsesbestemmelser, der er opført i bilag III:

- stimulering af efterspørgsel og mobilisering af de europæiske brugere

- udnyttelse af information i Europas offentlige sektor

- aktivering af Europa multimediepotentiale

- støtteaktioner.

Artikel 3

Programmet løber over en periode på fire år fra 1. januar 1996 til 31. december 1999.

Det finansielle referencebeløb til gennemførelse af dette program er for perioden 1. januar 1996 - 31. december 1999 på 65 mio. ECU.

De årlige bevillinger godkendes af budgetmyndigheden inden for rammerne af de finansielle overslag.

Bilag II indeholder en vejledende opdeling af udgifter.

Artikel 4

1. Kommissionen er ansvarlig for gennemførelsen af programmet.

Kommissionen bistås af et udvalg, der består af repræsentanter for medlemsstaterne, og som har Kommissionens repræsentant som formand.

2. Den i artikel 5 fastsatte procedure gælder:

- vedtagelse af arbejdsprogrammet

- opdeling af udgifter

- kriterierne for og indholdet af indkaldelser af forslag

- vurderingen af foreslåede projekter i forbindelse med indkaldelser af forslag med henblik på fællesskabsfinansiering og det skønnede beløb for Fællesskabets bidrag til hvert projekt, hvis beløbet er på 200 000 ECU eller derover

- foranstaltninger med henblik på programevaluering

- eventuelle afvigelser fra de almindelige bestemmelser i bilag III

- deltagelse af juridiske personer fra tredjelande og internationale organisationer i projekter.

3. Såfremt Fællesskabets bidrag er mindre end 200 000 ECU, jf. stk. 2, fjerde led, underretter Kommissionen udvalget om projekterne og om resultatet af dens vurdering.

4. Kommissionen underretter regelmæssigt udvalget om, hvordan programmets gennemførelse generelt forløber.

Artikel 5

Kommissionens repræsentant forelægger udvalget et udkast til de foranstaltninger, der skal træffes. Udvalget afgiver en udtalelse om dette udkast inden for en frist, som formanden kan fastsætte under hensyn til, hvor meget det pågældende spørgsmål haster. Det udtaler sig med det flertal, der er fastsat i traktatens artikel 148, stk. 2, for vedtagelse af de afgørelser, som Rådet skal træffe på forslag af Kommissionen. Under afstemningen i udvalget tildeles de stemmer, der afgives af repræsentanterne for medlemsstaterne, den vægt, som er fastlagt i nævnte artikel. Formanden deltager ikke i afstemningen.

Kommissionen vedtager de påtænkte foranstaltninger, når de er i overensstemmelse med udvalgets udtalelse.

Er de påtænkte foranstaltninger ikke i overensstemmelse med udvalgets udtalelse, eller er der ikke afgivet nogen udtalelse, forelægger Kommissionen straks Rådet et forslag til de foranstaltninger, der skal træffes. Rådet træffer afgørelse med kvalificeret flertal.

Har Rådet efter udløbet af en frist på tre måneder regnet fra forslagets forelæggelse for Rådet, ikke truffet nogen afgørelse, vedtages de foreslåede foranstaltninger af Kommissionen.

Artikel 6

1. For at sikre, at fællesskabsstøtten anvendes effektivt, sørger Kommissionen for, at der foretages en effektiv forudgående vurdering, overvågning og efterfølgende evaluering af aktioner, der gennemføres i henhold til denne beslutning.

2. Under og efter projekternes gennemførelse evaluerer Kommissionen den måde, hvorpå de gennemføres, og den virkning de får, med henblik på at fastslå, om de oprindelige målsætninger er blevet opfyldt.

3. De udvalgte støttemodtagere forelægger Kommissionen en årsrapport.

4. Når der er forløbet tre år, og når programmet er afsluttet, forelægger Kommissionen Europa-Parlamentet, Rådet, Det Økonomiske og Sociale Udvalg og Regionsudvalget en evalueringsrapport, som først skal behandles af det i artikel 5 nævnte udvalg, og som omhandler de resultater, der er opnået ved gennemførelsen af de i artikel 2 nævnte aktionslinjer. Kommissionen kan på grundlag af disse resultater fremsætte forslag om tilpasning af programmets retningslinjer.

Artikel 7

Dette program kan i overensstemmelse med proceduren i artikel 5 være åbent for deltagelse, uden økonomisk støtte fra Fællesskabet af dette program, for juridiske personer, der er etableret i tredjelande, og for internationale organisationer, hvor sådan deltagelse bidrager effektivt til gennemførelsen af programmet, og idet der tages hensyn til princippet om gensidighed.

Artikel 8

Denne beslutning er rettet til medlemsstaterne.

Udfærdiget i Bruxelles, den 20. maj 1996.

På Rådets vegne

P. BERSANI

Formand

(1) EFT nr. C 250 af 26. 9. 1995, s. 4.

(2) EFT nr. C 117 af 22. 4. 1996.

(3) EFT nr. C 82 af 19. 3. 1996, s. 36.

(4) EFT nr. C 129 af 2. 5. 1996, s. 39.

(5) EFT nr. C 247 af 23. 9. 1995, s. 1.

(6) Rådets beslutning 93/424/EØF af 22. juli 1993 vedrørende handlingsplan for introduktion af avancerede televisionstjenester i Europa (EFT nr. L 196 af 5. 8. 1993, s. 48); Rådets direktiv 89/552/EØF af 3. oktober 1989 om samordning af visse love og administrative bestemmelser i medlemsstaterne vedrørende udøvelse af tv-radiospredningsvirksomhed (EFT nr. L 298 af 17. 10. 1989, s. 23).

(7) Rådets afgørelse 94/819/EF af 6. december 1994 om et handlingsprogram for gennemførelse af en erhvervsuddannelsespolitik i Det Europæiske Fællesskab (EFT nr. L 340 af 29. 12. 1994, s. 8).

BILAG I

AKTIONSLINJER FOR INFO 2000

AKTIONSLINJE 1: Stimulering af efterspørgsel og mobilisering af de europæiske brugere

Manglende kendskab til nye multimedieinformationsprodukters og multimedietjenesters potentiale er stærkt medvirkende til at begrænse efterspørgslen. Denne aktionslinje bidrager til at afhjælpe denne situation ved at tilføje en europæisk dimension til de aktiviteter vedrørende mobilisering og brugergrupper, som finder sted på nationalt eller regionalt plan. Der vil blive lagt særlig vægt på en favorisering af de mindst begunstigede og mest perifere regioner i Fællesskabet.

1.1. Oprettelse af nye markeder ved at mobilisere bestemte brugergrupper på europæisk plan

Under IMPACT-programmet blev der skabt et net af organisationer i medlemsstaterne med et ansvar for at gennemføre mobiliserings- og informationskampagner vedrørende nye informationstjenester. I de forskellige medlemsstater udføres denne rolle af forskellige organisationer, herunder handelskamre, faglige organisationer eller offentlige organer. Ved at arbejde i et europæisk net bliver disse organisationer i stand til at føje en europæisk dimension til deres aktiviteter.

Denne vellykkede formel vil blive fortsat og udvidet under INFO 2000. Fællesskabets deltagelse i nettet som en katalysator og koordinator tilfører de enkelte aktiviteter en ekstra værdi og sætter dem ind i en klar europæisk sammenhæng. Ud over at give økonomisk støtte til bestemte aktiviteter med en europæisk dimension vil Kommissionen opmuntre til udveksling af knowhow og erfaring, til brug af almindelige kommunikations- og informationsfaciliteter og til samarbejde mellem de forskellige organisationer om fælles projekter.

Organisationerne i nettet skal udføre følgende opgaver:

- skabe adgang til informationsbaser og -kataloger i hele Fællesskabet

- anvise og lette adgangen til de europæiske informationsmotorveje

- rådgive brugere om kilder, der kan opfylde deres behov for multimedieindhold på nationalt og internationalt plan

- tilskynde til gennemførelse af koordinerede europæiske mobiliseringskampagner på nationalt eller regionalt plan.

De vigtigste målgrupper for aktionerne er små og mellemstore virksomheder og biblioteker. Den faktiske udvælgelse af bestemte målgrupper vil blive overladt til de berørte nationale og regionale organisationer, da de er tættest på målgrupperne.

Efter indkaldelse af forslag vil ca. 30 organisationer blive udvalgt til at deltage i nettet. Udvælgelseskriterierne vil bl.a. omfatte kendskab til det lokale informationsmarked, samhørighedsforhold med de udpegede målgrupper og vilje til at arbejde i et europæisk net. Der opfordres til at iværksætte aktioner, som stimulerer kvinders interesse i nye informationstjenester.

Netværket vil samarbejde med andre relevante nationale organisationer. Det vil stå i tæt kontakt med andre fællesskabsstøttede organer og net, der har supplerende opgaver, såsom projektkontoret for informationssamfundet (ISPO), de europæiske informationscentre (EIC), nettet for erhvervssamarbejde (BC-NET), centre under Value-programmet og uddannelsespartnerskaber mellem universiteter og virksomheder (UETP). Organisationer fra disse netværk kan udvælges ved indkaldelsen af forslag. Man vil bestræbe sig på at undgå parallelle eller overlappende net. En tæt synergi og afledte resultater vil også blive søgt med de oplysningsaktiviteter, der gennemføres under det fjerde forskningsprogram, såsom applikationsprogrammerne ACTS og Telematics.

1.2. Udvikling af tværeuropæiske brugergrupper

Det er vigtigt med en blomstrende efterspørgsel for at udvikle et sundt marked for avancerede informationsprodukter og -tjenester såsom multimedier. I lyset af de hastige ændringer på informationsmarkedet, kan en regulær dialog mellem udbydere og brugere lette overgangen. Udbudssiden er generelt bedre organiseret end brugersiden, både på nationalt og europæisk plan. I to af de tre sektorer, der udgør multimedieindustrien - informationsteknologi og telekommunikation - organiserer man sig i stigende grad på brugersiden både på nationalt og europæisk plan.

I multimedieindustriens tredje sektor - indholdsindustrien - står efterspørgselssiden splittet og mindre organiseret. Historisk set har der været et indirekte forhold mellem indholdsudbydere og -brugere, dvs. gennem mellemled. Situationen ændres imidlertid under indflydelse af de nye kommunikationsnet. Også i indholdssektoren mærker man i stigende grad et behov for at udvikle direkte relationer mellem udbydere og brugere. På nationalt plan er faglige organisationer og erhvervsorganisationer begyndt at undersøge spørgsmålet. For at udviklingen af det europæiske multimedieindholdsmarked kan blive vellykket, er det imidlertid vigtigt, at der også dukker brugergrupperinger op på europæisk plan.

De aktioner, der er planlagt under INFO 2000, sigter mod at stimulere denne proces ved at tilskynde til samarbejde og udveksling af erfaring mellem nationale brugergrupper for derigennem at tilskynde til etablering af europæiske grupperinger. Der vil blive udviklet særlige foranstaltninger til afhjælpning af brugernes største problemer - eksempelvis kvalitetssikring og erstatningsansvar. Nettet af bevidste organisationer vil blive benyttet til at analysere situationen i de enkelte medlemsstater, og det vil spille en katalytisk rolle for udviklingen af tværeuropæiske brugergrupper.

AKTIONSLINJE 2: Udnyttelse af den information, der findes hos Europas offentlige sektor

Den offentlige sektor indsamler og producerer enorme mængder af information, som for en stor dels vedkommende har interesse for enkeltpersoner og virksomheder, og som kan udgøre råmaterialet for de værditilførte informationstjenester, der produceres af den private sektors indholdsindustri. De offentlige statistiktjenester på regionalt, nationalt eller europæisk plan er eksempler herpå.

Tre aktionssæt vil være særlig gavnlige i bestræbelserne på at støtte den offentlige sektor i denne rolle og i forbindelse med udnyttelsen af dens potentiale på europæisk plan, uden at det berører de beføjelser, som de pågældende medlemsstaters myndigheder har med hensyn til anvendelse af kulturelle programmer:

- udvikling af fælles politikker for adgang til og udnyttelse af information hos den offentlige sektor

- sammenkædning af oversigter over information hos den offentlige sektor i Europa

- mobilisering af indholdsressourcer hos den offentlige sektor.

Der vil blive lagt særlig vægt på at forbedre adgangen fra Fællesskabets perifere regioner.

Denne aktionslinje har ikke til formål at tilvejebringe en harmonisering af europæisk kultur.

2.1. Udvikling af politikker for adgang til og udnyttelse af information hos den offentlige sektor i Europa

Der gælder meget forskellige regler for adgang til information hos den offentlige sektor i medlemsstaterne, og i nogle tilfælde findes der slet ingen regler. I takt med overgangen til informationssamfundet vil denne situation kunne udgøre en hindring for enkeltpersoners og virksomheders deltagelse og medføre en skæv fordeling af muligheder. Derfor er der behov for initiativer på fællesskabsplan, der skal forbedre adgangen til og øge mulighederne for at udnytte information hos den offentlige sektor - særlig for informationsressourcer af europæisk interesse.

Kommissionen vil i tæt samarbejde med medlemsstaterne og markedsaktørerne udarbejde en grønbog med analyse af situationen i de forskellige medlemsstater, Fællesskabets stilling i en global sammenhæng og de forskellige muligheder for at samordne de nationale fremgangsmåder. For at skabe et grundlag for denne grønbog vil der blive foretaget sammenlignende undersøgelser af de nationale situationer, og der vil ske en tilskyndelse til udveksling af nationale erfaringer.

2.2. Sammenkædning af oversigter over information hos den offentlige sektor i Europa

I en række medlemsstater tages der initiativ til at forbedre adgangen til information hos den offentlige sektor. I det europæiske informationssamfund må det tilsikres, at den relevante information hos den offentlige sektor bliver lettere tilgængelig for alle europæiske borgere og virksomheder, der måtte ønske denne information.

Kommissionen vil stimulere initiativer til at producere oversigter over information hos den offentlige sektor i et fælles format, så de kan kædes sammen, og således at man kan få let adgang til dem fra hele Europa.

Efter en indkaldelse af forslag vil der blive givet støtte til pilotprojekter, der indeholder ovennævnte karakteristika. Disse pilotprojekter kan omhandle transnationale kombinationer af eksisterende nationale, regionale eller lokale oversigter og ressourcer såvel som samarbejde om produktion af nye oversigter. Der vil navnlig blive tilskyndet til pilotprojekter baseret på offentlige/private partnerskaber som omfatter flersprogede løsninger.

2.3. Udnyttelse af indholdsressourcer hos den offentlige sektor

Europa er i rigt mål velsignet med, hvad der kunne kaldes »informationssamlinger« under den offentlige sektors kontrol. Disse informationssamlinger må udnyttes, hvis Europa skal foretage en kommerciel udnyttelse af disse kulturelle og økonomiske aktiver, og hvis Europa skal udnytte de avancerede teknologiers potentiale i den offentlige sektors tjeneste. Informationssamlingerne er centrale for Fællesskabets styrke i det globale informationssamfund, og deres kommercielle og strategiske potentiale er allerede blevet understreget af en række handler, hvorved kontrollen med nogle informationssamlinger er overgået til private virksomheder, som ikke alle har været europæiske.

De fleste informationssamlinger foreligger stadig i analog form, men de digitaliseres i stigende grad. INFO 2000-programmet sigter mod at mobilisere disse digitale samlinger med henblik på udnyttelse i den private sektor.

Med dette formål for øje vil Kommissionen støtte etableringen af europæiske oversigter over eksisterende digitale informationssamlinger og stimulere til en netsammenkobling af disse oversigter på europæisk plan. Til dette formål skal der defineres et fælles standardformat for sådanne oversigter samt en integration med systemer for handel med intellektuel ejendomsret. Der vil blive givet støtte til oprettelse af oversigter og integration af disse med handelssystemer for intellektuel ejendomsret på baggrund af indkaldelser af forslag. Der vil blive udviklet beslægtede standarder og specifikationer gennem undersøgelser og med hjælp af ekspertgrupper bestående af de involverede aktører.

AKTIONSLINJE 3: Aktivering af Europas multimediepotentiale

Overgangen »fra skrift til skærm« ændrer hurtigt og fundamentalt strukturen i indholdsindustrien og de roller, de forskellige aktører spiller inden for denne. Internationalisering og multimedier er nøgleord i denne henseende. Indhold som sådan og nye måder at skabe, pakke og markedsføre det på bliver i stigende grad de vigtigste elementer bag disse ændringer.

Det er hovedsagelig de berørte industrier, som har ansvaret for at håndtere disse ændringer og udnytte de opståede muligheder. Bortset fra et begrænset antal store, internationale virksomheder består indholdssektoren i Europa i dag hovedsagelig af små og mellemstore virksomheder, som har problemer med at tilpasse sig den hurtige udvikling på det internationale multimediemarked. Dertil kommer de store omkostningerne ved produktion af multimedieprodukter i høj kvalitet samt hensynet til det europæiske marked, der er opdelt i sproglige og kulturelle områder. Det er derfor sværere at nå den kritiske masse, der er nødvendig for at hente de oprindelige investeringer hjem igen.

De europæiske multimedieproducenter, der ofte er vant til at arbejde på nationalt eller regionalt plan, er derfor dårligt stillet i forhold til deres konkurrenter fra andre dele af verden. Udnyttelsen af det indre markeds potentiale vil derfor have afgørende betydning for den internationale konkurrenceevne.

Denne aktionslinje har til formål at mindske de europæiske producenters handicap på det spirende multimediemarked ved at:

- stimulere til frembringelse af europæisk multimedieindhold af høj kvalitet

- tilskynde til en praktisk indgangsvinkel til handel med multimedierettigheder

- udvikle og udveksle de bedste erhvervserfaringer.

3.1. Stimulering af europæisk multimedieindhold af høj kvalitet

Produktionen af nyt europæisk multimedieindhold vil blive stimuleret på tre strategiske områder: økonomisk udnyttelse af Europas kulturelle arv, erhvervstjenester for især små og mellemstore virksomheder, geografisk information og videnskabelig, teknisk og medicinsk information. Under IMPACT-programmet har pilotaktioner på disse områder illustreret de problemer, der er forbundet med en tværeuropæisk indgangsvinkel, og skabt grundlag for yderligere aktioner under INFO 2000.

Flersprogede interaktive multimedieprodukter kan bygge på rigdommen af tilgængeligt europæisk indhold, samtidig med, at de sproglige barrierer og andre begrænsninger i nationale og regionale markeder overvindes. Bortset fra de økonomiske fordele vil stærk europæisk erhvervsaktivitet på dette område sandsynligvis være medvirkende til at sikre en kulturel identitet og sproglig mangfoldighed. Det vil også øge offentlighedens forståelse for Europas kulturelle mangfoldighed på tværs af medlemsstaterne og regionerne.

På ovenstående områder - Europas kulturarv, erhvervstjenester for virksomheder, navnlig SMV'er, geografisk information og videnskabelig, teknisk og medicinsk information - vil der blive iværksat indkaldelser af forslag for at støtte de første, ikke-kommercielle faser af tværeuropæiske multimedieindholdsudviklinger. Denne støtte skulle kunne hjælpe de berørte virksomheder med at overvinde de specifikke barrierer i forbindelse med flersproget og flerkulturelt (gen)brug af indhold og tværnationalt samarbejde. Disse første faser ville omfatte definition af produkter og partnere, licensaftaler, planlægning af fælles distribution etc. frem til og med fremstillingen af en prototype.

Der vil blive givet støtte til projekter, som demonstrerer muligheden af en transeuropæisk, flersproget og tværkulturel indgangsvinkel, indeholder et risikoelement, har en stærk katalytisk effekt på markedsudviklingen og indebærer betydeligt brugerengagement. Særlige supplerende incitamenter kan tilvejebringes for at tilskynde små og mellemstore virksomheder og mindre gunstigt stillede regioner til at deltage.

Indkaldelserne af forslag vil blive nøje koordineret med EU-programmerne RAPHAËL og det integrerede program til fordel for SMV'er og håndværkssektoren samt med de sektorpolitiske aktioner inden for områderne handel, turisme og samfundsøkonomi.

3.2. Handel med intellektuelle ejendomsrettigheder til multimedier

Historisk set er administrationen af rettigheder organiseret efter sektor (tekst, lyd, billede, video etc.) og efter land. Med den nye multimedietidsalder bliver denne situation en stadig større hindring for udviklingen af multimedieindholdsmarkeder, da den tid og indsats, der kræves for at identificere og erhverve de forskellige rettigheder, stiger kraftigt med antallet af involverede datatyper og antallet af lande, hvor rettighedshaverne befinder sig. Det er de små virksomheder og de nye på mediemarkedet, der lider mest under det nuværende system, da de kan have behov for at genbruge eksisterende materiale.

Udviklingen af tværeuropæisk multimedieindhold kræver ofte bidrag fra flere medlemsstater. Effektive mekanismer til handel med multimedierettigheder på europæisk plan er derfor af stor betydning for udviklingen af den europæiske multimedieindholdsindustri.

Der vil blive iværksat en indkaldelse af forslag til pilotprojekter, som skaber grundlaget for elektronisk handel med multimedierettigheder på tværs af grænserne. Der vil endvidere blive iværksat undersøgelser for at bestemme, hvordan forskellige systemer for handel med intellektuelle ejendomsrettigheder til multimedier i Europa kan arbejde sammen. Som en hjælp til små og mellemstore virksomheder vil der på baggrund af de bedste erhvervserfaringer blive udviklet praktiske værktøjer til erhvervelse, udnyttelse og beskyttelse af multimedierettigheder. Aktionerne vil bygge på de relevante aktiviteter vedrørende forskning og teknologisk udvikling under det fjerde rammeprogram.

Skønt man ikke skal undervurdere problemerne med at nå til enighed, kan det på langt sigt være nødvendigt at harmonisere og rationalisere de juridiske krav.

AKTIONSLINJE 4: Støtteaktioner

Programstøtteaktionerne sigter mod at forstærke virkningerne af programmets kerneaktioner ved at behandle en række horisontale emner, der er relevante for programmet som helhed.

4.1. Overvågning og analyse af multimedieindholdsmarkedet

Med regelmæssige mellemrum vil der blive indkaldt erfarne eksperter fra indholdsindustrien, brugersamfundene og medlemsstaterne, som skal overvåge, analysere og diskutere multimediernes indvirkning på indholdsindustrien og de forskellige aktører i informationsværdikæden. I forbindelse med disse møder vil der så vidt muligt blive benyttet moderne multimedieinformations- og multimediekommunikationsfaciliteter.

Sammensætningen af møderne vil afspejle de forskellige segmenter i indholdsproduktion, -distribution og -anvendelse i Det Europæiske Fællesskab samt de mange lovgivningsmæssige aspekter (f.eks. beskyttelse af personoplysninger), der berører indholdsdimensionen. Møderne vil således være centrum for debatter, erfaringsudveksling og samarbejde mellem de forskellige sektorer i informationsindholdsindustrien, mellem europæiske og nationale politiske beslutningstagere og mellem informationsindholdsmarkedets udbyder- og brugerside.

På møderne vil der blive fokuseret på:

- langsigtede scenarier, som opdateres, når det er berettiget som følge af væsentlige internationale udviklinger inden for markeder, teknologier, industrier og politik

- nøgleemner af fælles interesse for markedsaktører fra forskellige sektorer og fra forskellige medlemsstater, f.eks. lovgivningsmæssige aspekter og kvalitetssikring

- hindringer for markedsudviklingen og anbefalinger til de berørte industrier, forvaltninger og brugere om, hvordan disse hindringer kan overvindes

- gennemførelsen af INFO 2000, udarbejdelse af anbefalinger om retningslinjer og prioritering.

Der vil blive udført undersøgelser, som følger ændringerne på det europæiske og det internationale indholdsmarked og giver dybtgående analyser og nøgleelementer.

4.2. Udbredelse af brugen af standarder for multimedieindhold

Standarder for strukturering og præsentation af information og standarder for indholdskodning, herunder terminologi, er af afgørende betydning for at lette udvekslingen af dokumenter og publikationer og for at muliggøre udnyttelse, adgang, vedligeholdelse og genanvendelse af informationsindhold.

Arbejdet på dette område, der startede under IMPACT-programmet, vil blive fortsat og udvidet. Aktioner, der mobiliserer brugerne og stimulerer anvendelsen af eksisterende indholdsstandarder, vil blive støttet gennem arbejdskurser og elektroniske fora og gennem udgivelsen af rapporter på papir og i elektronisk form.

4.3. Tilskyndelse til udvikling af færdigheder på europæisk plan

Med henblik på at stimulere færdighedsudvikling vil de relevante europæiske sammenslutninger blive tilskyndet til at udvikle og gennemføre foranstaltninger, der skal udstyre de europæiske indholdsudbydere med de færdigheder, der er nødvendige for at træde ind i multimedie- og interaktivitetstidsalderen. Støtteberettigede aktioner vil normalt være baseret på en tretrins fremgangsmåde:

- identifikation af de mest påtrængende uddannelsesbehov

- udvikling af pilotordninger til afprøvning af de foreslåede aktioners effektivitet og virkning

- lancering af aktiviteterne i de relevante dele af indholdsindustrien og i uddannelsessystemerne.

INFO 2000 vil støtte gennemførelsen af de første to trin. Det tredje trin falder ind under programmer som SOCRATES og LEONARDO, hvorved der opnås betydelige multiplikatoreffekter. Kommissionen skal sørge for, at fællesskabsaktionerne er konsekvente og komplementære.

Indholdsindustrien vil i stort omfang blive rådspurgt for at identificere presserende behov og nøgleområder. Repræsentanter for universiteter og faguddannelsesinstitutioner vil blive nært knyttet til disse initiativer. Fællesskabets rolle vil hovedsagelig bestå i at stimulere, koordinere og muliggøre denne proces.

4.4. Udvikling og udveksling af de bedste erfaringer fra erhvervspraksis

Der vil blive ydet støtte til aktioner, der sigter mod at udvikle og udveksle de bedste erfaringer fra erhvervspraksis på europæisk plan. Sådanne aktioner vil omfatte beskrivelser af erhvervsprocesser og -modeller, der er relevante for indholdsindustrier, såsom procedurer for erhvervelse af intellektuelle ejendomsrettigheder og værdiansættelse og styring af indholdsaktiver og udveksling af erfaringer fra multimedieforbrugerpaneler, der har testet og evalueret multimedieprodukter og -tjenester.

Disse aktiviteter vil blive gennemført gennem en kombination af undersøgelser, arbejdskurser, seminarer og publikationer. De relevante organisationer i den europæiske informationsindholdsindustri vil blive snævert knyttet hertil.

BILAG II

VEJLEDENDE SPECIFIKATION AF UDGIFTER

>TABELPOSITION>

Denne opdeling udelukker ikke, at et projekt eventuelt kan relateres til flere aktiviteter.

BILAG III

MIDLER TIL GENNEMFØRELSE AF INFO 2000

1. Kommissionen vil gennemføre programmet i overensstemmelse med det tekniske indhold, der er angivet i bilag I.

2. Programmet vil blive iværksat gennem indirekte aktion og i videst muligt omfang på grundlag af omkostningsdeling. Fællesskabets økonomiske bidrag må ikke overstige det minimum, som skønnes nødvendigt for et projekt og skal principielt kun ydes, såfremt projektet kommer ud for økonomiske hindringer, som ikke på anden måde kan overvindes. Desuden kan Fællesskabets økonomiske bidrag normalt ikke overstige 50 % af projektets omkostninger, undtagen i behørigt begrundede undtagelsestilfælde, idet der især skal tages hensyn til deltagelse af SMV og ugunstigt stillede regioner, og idet finansieringsandelen skal nedsættes i takt med, at projektet gennemføres.

3. Udvælgelse af projekter med omkostningsdeling vil normalt ske på grundlag af de sædvanlige indkaldelser af forslag, der offentliggøres i De Europæiske Fællesskabers Tidende. Indholdet i indkaldelserne af forslag vil blive defineret i nært samråd med de pågældende eksperter og i overensstemmelse med den procedure, der er omtalt i beslutningens artikel 5. Det vigtigste kriterium for støtte til projekter gennem indkaldelser af forslag vil være deres potentielle bidrag til opfyldelse af programmets målsætninger. Gennemførelsesprocedurerne vil tage hensyn til interesserne hos alle former for markedsoperatører og lette deres deltagelse i programmet.

4. Ansøgninger om fællesskabsstøtte skal, når det er hensigtsmæssigt, ledsages af en finansieringsplan med en liste over alle komponenterne i projekternes finansiering, herunder den økonomiske støtte, der ansøges om fra Fællesskabet, og enhver anden ansøgning om eller tildeling af støtte fra andre kilder.

5. Kommissionen kan også gennemføre end mere fleksibel finansieringsordning end indkaldelser af forslag for at tilskynde til etablering af partnerskaber, især med deltagelse af SMV'er og organisationer i mindre gunstigt stillede regioner, eller til andre forberedende aktiviteter i forskellige segmenter af informationsindholdsmarkedet. Denne ordning kan eventuelt gøres permanent.

6. Kommissionen vil åbne mulighed for undtagelsesvist at overveje ikke-indkaldte projektforslag, der indebærer en særligt lovende og betydningsfuld udvikling for informationsindholdsmarkedet, en yderst innovativ indgangsvinkel eller en exceptionel teknologi eller metodik, og som ikke kan præsenteres inden for rammerne af den normale procedure for indkaldelser af forslag. Målsætningen om at undgå forvridning af markedet vil blive fastholdt.

7. De under punkt 5 og 6 omhandlede procedurer vil blive gennemført i overensstemmelse med proceduren for det rådgivende udvalg (type IIIa) (1) og Kommissionens finansforordning. De vil blive offentliggjort i De Europæiske Fællesskabers Tidende.

8. Projekter, der er fuldt finansieret af Kommissionen inden for rammerne af undersøgelses- og tjenestekontrakter, vil blive gennemført gennem indkaldelser af bud i overensstemmelse med gældende finansielle bestemmelser. Gennemsigtighed vil blive opnået gennem offentliggørelse af arbejdsprogrammet og udsendelse af dette til handelsforeninger og andre interesserede organer.

9. I forbindelse med gennemførelsen af programmet vil Kommissionen ligeledes foretage forberedelses-, ledsage- og støtteaktiviteter med det formål at opfylde programmets generelle målsætninger og de specifikke mål for hver aktionslinje. Dette omfatter aktiviteter som bl.a.: undersøgelser og konsulentvirksomhed til støtte for programmet; foreløbige aktioner til forberedelse af fremtidige aktiviteter; foranstaltninger, der sigter på at lette deltagelsen i programmet samt at lette adgangen til de resultater, der tilvejebringes gennem programmet; publikationer og aktiviteter til udbredelse, fremme og udnyttelse af resultater; analyse af programmets mulige samfundsøkonomiske konsekvenser og støtteaktiviteter såsom iagttagelse og analyse af multimedieindholdsmarkedet, udbredelse af brugen af multimedieindholdsstandarder og tilskyndelse til udvikling af færdigheder på europæisk plan.

I forbindelse med gennemførelsesaktiviteterne under aktionslinje I må de centrale støtte- og administrative aktiviteter højst lægge beslag på 35 % af de samlede udgifter sammenholdt med udgifterne til decentraliserede aktiviteter.

10. Alle projekter, der modtager økonomisk støtte under INFO 2000-programmet, skal markere dette med oplysning om den modtagne støtte på produkterne.

(1) Rådets afgørelse 87/373/EØF af 13. juli 1987 om fastsættelse af de nærmere vilkår for udøvelse af de gennemførelsesbeføjelser, der tillægges Kommissionen (EFT nr. L 197 af 18. 7. 1987, s. 33).